Iubirea sărbătorită la Centrul Cultural Casa Artelor
Ziua Dragobetelui a fost cu adevărat specială pentru cei care au avut inspirația de a răspunde invitației Centrului Cultural Casa Artelor.
Cristina Nedelcu
Evenimentul dedicat iubirii și tradițiilor românești, organizat cu foarte mult rafinament de Centrul Cultural Casa Artelor și Primăria Sectorului 3, după un concept al directorului Alice Barb, a oferit momente speciale. 
”Eu sunt născută de Valentines Day. Ador toate sărbătorile și în mod special cele care celebrează iubirea. Faptul că ne căutăm identitatea de ceva timp și încercăm să ne regăsim, mi se pare un lucru extraordinar. Mă bucur că din ce în ce mai multă lume se întoarce spre această sărbătoare și sper să înflorească și mai mult, pentru că de abia a început. Mai întâi, pariul a fost câștigat de Valentines Day, fiind și foarte bine ambalat, împachetat, strălucitor. A beneficiat și de un marketing excepțional. Dar cred că mai avem foarte multe de făcut pentru ca sărbătoarea noastră de Dragobete să devină Valentinul nostru. Nu este imposibil, cred că suntem la început și mă bucur că și noi facem acest lucru. Eu îl fac. Este a patra ediție când sărbătorim Dragobetele și văd că avem din ce în ce mai mulți adepți, ceea ce este foarte bine”, ne-a declarat Alice Barb. 
”Ziua Dragobetelui” a debutat, așadar, vineri, la ora 18.00, cu deschiderea, în Sala Brâncuși de la Casa Artelor, din Bd. Mircea Vodă, nr. 5, Sector 3, a expoziției de ii și podoabe tradiționale pentru doamne și pentru domni, organizată de IIANA, care a fost și partener al acestui eveniment. 
Veșminte cusute în diferite stiluri românești, salbe și năframe, dar și bluze croite în note moderne, reinterpretate, au așteptat să fie admirate de vizitatori.
Iile IIANA sunt lucrate manual de femei din Oltenia, Argeș, Moldova, Bucovina și Transilvania. Pentru că pun suflet în fiecare împunsătura de ac, ele reușesc să facă, din cămașa neamului nostru, o piesă vestimentară unică, de fiecare dată. 

Nicio ie IIANA nu este identică cu o alta
Toti participanții s-au putut înscrie la o tombolă ale cărei premii oferite tot de IIANA, au fost două costume cu motive tradiționale, unul feminin și altul masculin. 
La ora 19.00, în Cupola Casei Artelor, toți cei care au dorit să închine un pahar de vin în cinstea iubirii autentic românești au fost invitați la o prezentare de vinuri.
Evenimentul s-a încheiat cu un recital extraordinar de piese ro­mânești de dragoste, interpretate de Jezebel și pianistul Alexandru Burcă. Intrarea  a fost gratuită pentru cetățenii Sectorului 3, care au venit în număr mare la spectacol, astfel încât a fost necesară aducerea unor scaune suplimentare. Iubitorii muzicii s-au așezat cuminți și în spațiile adiacente sălii propriu-zise de spectacol, pentru a putea prinde acordurile minunate în ritmuri etno-jazz. Au răsunat, într‑o manieră originală, specifică interpretării talentatei Jezebel, piese precum Mărie și Mărioară, Lung îi drumul Gorjului, Aseară ți‑am ­luat basma, Mă dusei să trec la Olt, Fetițe dulci, Ciuleandra, Cine iubește și lasă sau piesa Ionel, Ionelule, care de altfel i-a adus interpretei prima sa colaborare muzicală, la începutul carierei, în acest domeniu.
Asociere școli-firme IT
Ministrul Educației, Pavel Năstase, a declarat că își dorește dotarea școlilor din mediul rural cu logistica necesară unei educații moderne, în baza unei asocieri cu firmele din zona IT.
„Prin buget, avem o serie de bani alocați pentru aceste școli (din mediul rural - n.r.), dar nu sunt suficienți. Dar putem capacita alte resurse și, după ce obținem aceste avize (necesare școlilor - n.r.), îmi doresc foarte mult ca într-o asociere cu o serie de companii din zona IT să dotăm aceste școli cu logistica minimală necesară pentru ca acești copii să beneficieze de o educație modernă. Vorbim de competențe digitale, de la vârste foarte fragede, dar nu le putem pune în operă dacă nu avem logistica necesară. Eu am speranța că, împreună cu acești oameni minunați din marile companii, vom transfera calculatoare din zona universitară în zona rurală, acolo unde trebuie să avem un minim de dotare, astfel încât să folosim manuale digitale și toată logistica necesară“, a afirmat ministrul.

București, în topul orașelor aglomerate
Bucureștiul se afla pe locul 5 în topul celor mai aglomerate orașe din lume, cu un indice de congestie de 50%, în 2016, acesta crescând cu 7% față de 2015, potrivit unui studiu publicat de producatorul olandez de sisteme de navigatie prin GPS TomTom. Cea mai aglomerată zi din 2016 a fost 5 decembrie, iar bucureștenii petrec, în medie, în trafic, 57 minute/zi în plus față de condițiile normale de trafic și 218 ore în plus/an.
La orele de vârf, situația este și mai gravă, dimineața pierzând cu 90% mai mult timp în trafic decât în condiții normale, iar seara cu 98% mai mult.
Pe primul loc în clasamentul TomTom se află Mexico City, cu un indice de congestie de 66%. Pe locul doi se află Bangkok, cu un indice de congestie de 61%, pe locul trei se află Jakarta, cu un indice de congestie de 58%, iar pe locul 4 se află Chongping, cu un indice de congestie de 52%.

Legi care schimbă aspectul Capitalei
Gabriela Firea, primarul general al Capitalei, a participat, săptămâna trecută, la prima întâlnire de lucru organizată de Municipalitate având ca subiect noul regulament de publicitate al Capitalei. La ședință au participat, alături de primarul general, viceprimarul Capitalei, Tomnița Florescu, reprezentanți ai Direcției de Poliție Locală și Control, precum și operatorii de publicitate outdoor din București.

“În acest moment lucrăm intens la trei proiecte extrem de importante: Planul Urbanistic General (PUG) - pe care sperăm să-l finalizăm în cel mai scurt timp, este un proiect pe care l-am găsit blocat și după mai multe întâlniri succesive am determinat o accelerare a ritmului de lucru. Ne dorim ca acest proiect, strategic pentru Capitală, să fie finalizat și aprobat de Consiliul General cât mai curând, pentru că va genera o schimbare vizibilă în bine a aspectului Capitalei. Un alt document extrem de important este ”Legea Capitalei”, care include conceptul de zonă metropolitană. Trebuie să ținem cont de realitățile dezvoltării urbane și să adaptăm infrastructura la acestea. O altă provocare o reprezintă punerea în aplicare a ”Legii Calității în Arhitectură”, cunoscută și ca ”Legea Fațadelor”. Sunt interesată să aliniem Capitala și din acest punct de vedere la cerințele Uniunii Europene, pentru că ne dorim cu toții că Bucureștiul să respecte standardele oricărei capitale europene“, a explicat Firea.
Referitor la Regulamentul local pentru autorizarea, construirea și amplasarea mijloacelor de publicitate, primarul general a arătat că e vorba de un document finalizat, ce se află în faza de consultare și care trebuie aplicat cât mai rapid.
„Suntem în mare întârziere. Imediat după apariție, Legea 158/ 2013 trebuia să fie urmată de un regulament local, așa cum au realizat toate municipiile și orașele. La noi nu s-a întâmplat acest lucru, fiind vorba de un vid legislativ“, a spus Firea.
În momentul de față, grupul de lucru pentru întocmirea documentului a fost alcătuit, iar primul draft al Regulamentului a intrat în faza de consultare cu operatorii economici din domeniu. Forma finală a documentului care va rezulta din această consultare va fi supusă dezbaterii publice și ulterior votului Consiliului General al Capitalei.